**Ministru kabineta noteikumu projekta “Grozījumi Ministru kabineta 2009. gada 22. decembra noteikumos Nr. 1607 “Noteikumi par bērna invalīda kopšanas pabalstu””**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2009. gada 22. decembra noteikumos Nr. 1607 “Noteikumi par bērna invalīda kopšanas pabalstu”” (turpmāk – Noteikumu projekts) mērķis ir precizēt Ministru kabineta 2009. gada 22. decembra noteikumos Nr. 1607 “Noteikumi par bērna invalīda kopšanas pabalstu” (turpmāk – MK noteikumi Nr.1607) lietoto terminoloģiju atbilstoši Invaliditātes likumā un ANO Konvencijā par personu ar invaliditāti tiesībām noteiktajam un atvieglot vecākiem, kuri aprūpē bērnu ar invaliditāti, bērna ar invaliditāti kopšanas pabalsta (turpmāk – kopšanas pabalsts) saņemšanas kārtību.Noteikumu projekts stāsies spēkā 2021.gada 1.jūlijā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Ministru kabineta (turpmāk – MK) 2020.gada 22.septembra protokola Nr. 55 38.§ 31.punkts, kas nosaka, “Labklājības ministrijai mēneša laikā pēc šī protokollēmuma 30.punktā minēto likumu pieņemšanas Saeimā sagatavot grozījumus ar šī protokollēmuma 30.punktā minēto likumu saistītajos normatīvajos aktos un iesniegt izskatīšanai Ministru kabinetā kā Ministru kabineta lietu.”
2. Likumprojekts “Grozījumi Valsts sociālo pabalstu likumā” (817/Lp13) (turpmāk – Likuma grozījumi), kas pieņemti Saeimā otrajā, galīgajā lasījumā 2020. gada 24. novembrī.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kopšanas pabalsts ir viens no valsts sociālo pabalstu veidiem, tādējādi tas ir valsts atbalsts naudas izmaksu veidā, kuru saņem pie noteiktām iedzīvotāju grupām piederīgas personas situācijās, kad ir nepieciešami papildu izdevumi vai kad šīs personas nespēj gūt ienākumus. Valsts sociālo pabalstu veidus, to personu loku, kurām ir tiesības uz valsts sociālajiem pabalstiem, šo pabalstu piešķiršanas un izmaksas pamatnosacījumus nosaka Valsts sociālo pabalstu likums (turpmāk – Likums). Valsts sociālie pabalsti tiek finansēti no valsts pamatbudžeta, t.i., no vispārējiem nodokļiem, un to apmērs ir atkarīgs no valsts finansiālajām iespējām. Valsts sociālos pabalstus izmaksā Valsts sociālās apdrošināšanas aģentūra (turpmāk – VSAA).Saskaņā ar VSAA sniegto informāciju par pirmo reizi izsniegtajiem kopšanas atzinumiem par indikācijām, kas dod tiesības saņemt īpašās kopšanas pabalstu, tas ir piešķirts 96%[[1]](#footnote-1) gadījumu. Kopšanas pabalsta nepiešķiršanas gadījumiem var būt vairāki iemesli – persona nav vērsusies VSAA ar iesniegumu pabalsta saņemšanai savas nespējas vai nezināšanas dēļ; persona apzinās, ka normatīvajos aktos noteikto nosacījumu dēļ tai konkrētais pabalsts nepienākas, tādēļ to nepieprasa; personas iesniegums ir saņemts nesen un tā apstrāde vēl ir procesā.Lai atvieglotu vecāka, kurš aprūpē bērnu ar invaliditāti, kopšanas pabalsta saņemšanas iespēju un mazinātu administratīvo slogu vecākiem, kuri pastāvīgi dzīvo Latvijā, ir veikti Likuma grozījumi 17. panta otrajā daļā, kas cita starpā paredz kopšanas pabalstu piešķirt bez vecāku vai likumisko pārstāvju iesnieguma, pamatojoties uz Veselības un darbspēju ekspertīzes ārstu valsts komisijas (turpmāk - Valsts komisija) sniegto informāciju par bērnam noteiktajām medicīniskajām indikācijām īpašas kopšanas nepieciešamībai, ja par bērnu jau ir piešķirta piemaksa pie ģimenes valsts pabalsta par bērnu ar invaliditāti. Piešķirot kopšanas pabalstu bez personas iesnieguma, VSAA ir iespējams apzināt visus riskus, jo nepieciešamā informācija (Iedzīvotāju reģistra dati; dati par atrašanos pilnā valsts apgādībā vai pašvaldību sociālās aprūpes centros) tai ir pieejama.Ņemot vērā iepriekš minēto, Noteikumu projekts paredz:1. papildināt MK noteikumus Nr.1607 ar 4.3 punktu, kas paredz, ka par bērniem ar invaliditāti, kuriem ir noteiktas indikācijas īpašas kopšanas nepieciešamībai, kas dod tiesības saņemt īpašās kopšanas pabalstu, tas tiek piešķirts bez personas iesnieguma, pamatojoties uz VSAA rīcībā esošo informāciju par bērnam ar invaliditāti jau piešķirtajiem pakalpojumiem, kas ir atrunāti Likuma 17.panta otrajā daļā. Tā kā bērnam ar invaliditāti, kuram tiek izsniegts kopšanas atzinums vienmēr ir noteikta arī invaliditāte, tad piemaksa pie ģimenes pabalsta par bērnu ar invaliditāti vairumā gadījumu jau var būt piešķirta, kā rezultātā aktuālā pabalsta izmaksas kredītiestādes vai pasta norēķinu sistēmas konta numurs jau būs VSAA rīcībā. Informāciju par bērnam noteiktajām medicīniskajām indikācijām un izsniegtajiem atzinumiem VSAA elektroniski saņem no Valsts komisijas katru dienu, pamatojoties uz noslēgto Starpresoru vienošanos.
2. papildināt MK noteikumus Nr.1607 ar 7.1 punktu, kas nosaka, ka lēmums par kopšanas pabalsta piešķiršanu vai atteikšanu pieņemams mēneša laikā no dienas, kad saņemta informācija no Valsts komisijas, ka bērnam ar invaliditāti izsniegts atzinums par īpašas kopšanas nepieciešamību. Administratīvā procesa likuma 57.pants nosaka, ka uz iestādes iniciatīvas pamata var tikt ierosināta lieta un izdots attiecīgs administratīvais akts saskaņā ar spēkā esošajām tiesību normām. Tādējādi no 2021.gada 1.jūlija lieta par kopšanas pabalsta piešķiršanu vai tā atteikumu bez personas iesnieguma tiks ierosināta pēc VSAA iniciatīvas, pamatojoties uz veiktajiem grozījumiem Likuma 17.panta otrajā daļā, kas nosaka personas, kuras ir tiesīgas pretendēt uz kopšanas pabalstu bez pieprasījuma iesniegšanas VSAA. Attiecīgi VSAA pieņems lēmumu par pabalsta piešķiršanu vai tā atteikšanu. Lai VSAA varētu pieņemt lēmumu par kopšanas pabalsta piešķiršanu vai atteikšanu, VSAA pārbauda tās rīcībā esošo informāciju. Neskaidrību gadījumā VSAA sazinās ar personu un lūdz sniegt papildu informāciju, lai pieņemtu atbilstošu lēmumu.

Bērnam ar invaliditāti kopšanas pabalstu bez iesnieguma piešķir tam vecākam vai likumiskajam pārstāvim, kuram jau ir piešķirta piemaksa pie ģimenes valsts pabalsta par bērnu ar invaliditāti un tā izmaksu veic uz to pašu kontu, kurā tiek izmaksāta piemaksa pie ģimenes valsts pabalsta par bērnu ar invaliditāti. Gadījumā, ja vecāks vai likumiskais pārstāvis vēlas mainīt kopšanas pabalsta saņēmēju, tad vecāks vai likumiskais pārstāvis, kuram pakalpojums ir piešķirts, no tā atsakās, bet otrs to pieprasa.1. MK noteikumi Nr.1607 tiek papildināti ar 1.7.apakšpunktu, kas nosaka pabalsta izmaksas kārtību.

Vienlaikus jautājums par pabalsta saņēmēja maiņu, ja pabalsts tiek izmaksāts par bērnu ar invaliditāti, nav izdalāms atsevišķā normā, jo to paredz konkrētā pakalpojuma piešķiršanas kārtība. Jau šobrīd pastāv kārtība, ka bērna likumiskais pārstāvis var mainīt pabalsta saņēmēju, iesniedzot iesniegumu Valsts sociālās apdrošināšanas aģentūrā. Jaunajam pabalsta pieprasītājam pabalsts tiek piešķirts, izvērtējot viņa tiesības uz pakalpojumu, identiski kā pabalstu pieprasot pirmreizēji.Noteikumu projekts stājas spēkā 2021.gda 1.jūlijā. Līdz ar to jaunā norma, kas paredz kopšanas pabalsta saņemšanu bez personas iesnieguma, ja ir atbilstība noteikumu 4.3 punktā noteiktajam, attieksies uz Valsts komisijas atzinumiem par īpašas kopšanas nepieciešamību, kuri izsniegti, sākot ar 2021.gada 1.jūliju. Savukārt, ja bērnam ar invaliditāti atzinums par īpašas kopšanas nepieciešamību ir izsniegts pirms šo noteikumu spēkā stāšanās dienas, tad saglabājas līdzšinējā kopšanas pabalsts pieprasīšanas un piešķiršanas kārtība, t.i., uz vecāka vai likumiskā pārstāvja iesnieguma pamata. Lai neveidotos situācija, ka bērniem, kuriem tiesības uz kopšanas pabalstu radušās pirms šo Noteikumu projekta spēkā stāšanās datuma, bet objektīvu vai subjektīvu iemeslu dēļ kopšanas pabalsts par bērnu nav pieprasīts, kā rezultāta tas nav piešķirts, VSAA apzinās minētās personas un aicinās kopšanas pabalstu pieprasīt;1. papildus iepriekš minētajiem grozījumiem Noteikumu projektā tiek noteikta arī vienota terminoloģija atbilstoši ANO Konvencijā par personu ar invaliditāti tiesībām un Invaliditātes likumā noteiktajam. Pamatojoties uz ANO Konvencijas par personu ar invaliditāti tiesībām un Invaliditātes likumu, attiecībā uz personu vai bērnu, kuram ir noteikta invaliditāte, lietojams jēdziens “persona ar invaliditāti” vai “bērns ar invaliditāti”, aizstājot jēdzienu “invalīds” vai “bērns invalīds”. Jēdzienam “bērns invalīds” ir negatīva pieskaņa, jo tas liek pašu bērnu uzskatīt par nederīgu, un tādējādi tas uzskatāms par aizskarošu. Turpretī jēdziens “bērns ar invaliditāti” norāda uz bērnam piemītošiem funkcionāliem ierobežojumiem un neapzīmē pašu bērnu kā nespējīgu, vienlaikus nenoniecinot bērna spējas līdzdarboties sabiedriskajos procesos;
2. lai salāgotu Valsts komisijas nosaukumu ar citos normatīvajos aktos lietoto nosaukumu, noteikumu projektā tiek precizēts Valsts komisijas nosaukums, atsakoties no norādēm par Valsts komisijas nodaļām, un precizēts kopšanas pabalsta nosaukums.

Noteikumu projekts stāsies spēkā 2021.gada 1.jūlijā. |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projekts izstrādāts sadarbībā ar VSAA. |
| 4. | Cita informācija | Likuma grozījumi Likuma 17.panta otrajā daļā stājas spēkā 2021.gada 1.jūlijā, jo Valsts sociālās apdrošināšanas aģentūrai ir nepieciešams laiks informatīvās sistēmas pielāgošanai, proti, ir nepieciešama jaunu dokumentu formu izstrādāšana un testēšana, lai jaunu funkcionalitāti automatizētai pakalpojumu piešķiršanai u.c. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Vecāki, kuri aprūpē bērnu ar invaliditāti un kuram ir noteiktas indikācijas īpašas kopšanas nepieciešamībai. |
| 2. | Tiesiskā regulējuma ietekme uz tautsaimniecību un administratīvo slogu | Ņemot vērā, ka tiek atviegloti bērna ar invaliditāti kopšanas pabalsta pieprasīšanas nosacījumi, paredzams, ka administratīvais slogs tiks samazināts, jo pabalstu piešķirs bez iesnieguma saņemšanas.  |
| 3. | Administratīvo izmaksu monetārs novērtējums | Noteikumu projekts nerada papildu ietekmi uz administratīvajām izmaksām. |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Noteikuma projekta grozījumi saistīti ar veiktajiem grozījumiem Likumā. |
| 2. | Atbildīgā institūcija | Labklājības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atsevišķa sabiedrības līdzdalība un komunikācija par noteikumu projektu nav paredzēta, jo noteikumu projekts atbilstoši MK 2020.gada 22.septembra sēdē nolemtajam tiek virzīts izskatīšanai kā MK lieta. Stājoties spēkā Noteikumu projektam, sabiedrība kompleksi tiks informēta par izmaiņām normatīvajos regulējumos un to ietekmi uz tās ikdienu, gan izmantojot valsts iestāžu tīmekļa vietnes, gan medijus, gan uzrunājot nevalstiskās organizācijas. |
| 2. | Sabiedrības līdzdalība projekta izstrādē | Nav attiecināms |
| 3. | Sabiedrības līdzdalības rezultāti | Nav attiecināms |
| 4. | Cita informācija | Nav attiecināms |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VSAA |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pabalsta piešķiršanu un izmaksu noteikumu projektā noteiktajā kārtībā veiks VSAA. Jaunas institūcijas izveide nav nepieciešama. |
| 3. | Cita informācija | Nav |

Labklājības ministre R. Petraviča

Valsts sekretārs I.Alliks

Lukašenoka 67021691

Aiga.Lukazenoka@lm.gov.lv

Beinare 67021619

Zanda.Beinare@lm.gov.lv

1. VSAA dati par periodu no 2018.gada janvāra – jūlija. [↑](#footnote-ref-1)